Jermen Auxerre

Jermen Auxerre (Garmon e kembraeg), ganet war-dro 378 en Auxerre, e Galia, ha marvet d'an 31 a viz Gouhere 448 e Ravenna (Italia) a oa un eskob galian er Vvet kantved hag ur politikour a bouez bras en e amzer .

Istor
Tud a renk uhel e oa e dud, ha desket mat e voe. Gouarnour e voe, en Arvorig marteze, hag e lec'hioù all. 
Dont a reas da vout kristen, hag anvet e voe da ziagon gant an eskob Amator. 
Eskobet e voe e 418, war-lerc'h marv Amator, rak dibabet e oa bet gant an eskob kozh en desped dezhañ hervez ar vojenn. Stourm a reas ouzh ar belagiegezh gant e geneil Hilarius, arc'heskob Arle. Klevout a reas e oa en Enez Vreizh un den anvet Agricola, mab d'un eskob, hag a oa krog da vrudañ an disivoud er vro. 
Ur sened-eskibien a voe bodet e Troyes ha dibabet e voe kas Jermen ha Loup Troyes da Vreizh da enebiñ ouzh ar belagiz, da virout na zirannje Iliz Breizh diouzh hini Roma ha na zistaolje kelennadurezh Sant Aogustin diwar-benn grasoù Doue.

En Enez Vreizh
Div wech ez eas da Enez Vreizh da stourm ouzh an disivoud.
 E 429 pe 430 ez eas gant Loup Troyes, a oa mab-kaer an eskob Hilarius. 
 E 446 pe 447 ez eas adarre ha degemeret e voe gant ar roue Elaf.
Diskibien e-leizh en doe, ha darn anezho (Iltud, Brieg, Gweltaz) zo anavezet evel sent vrezhon Arvorig.
Lod a wel e Jermen Auxerre orin istorel donedigezh menec'h Enez Vreizh da Arvorig, ha da-heul, krouidigezh Breizh.

E vez
Mervel a eure e Ravenna, kêrbenn an Ostrogoted da neuze, e miz Gouhere 448 pe 449. Kaset e voe e gorf, evel en doa goulennet, da Auxerre en-dro. Pemp plac'h yaouank a voe dibabet da vont da-heul an arched: Pallaye, Magnance, Procaire, Camille ha Maxime. Skuizhet meurbet gant ar veaj ne dizhjont ket ar pal, ha mervel a eurejont war an hent. O anv zo bet roet da veur a gêriadenn, evel Sainte-Magnance, Sainte-Pallaye e departamant an Yonne .
E-lec'h ma voe beziet e voe savet abati Saint-Germain gant ar rouanez Klotilda, gwreg ar roue frank Klovis. Pa voe kavet e gorf divrein bloavezhioù war-lerc'h e voe miret en iliz abatiel. Distrujet e voe gant an Hugunoded e 1567.

Skridoù
Anavezet eo e vuhez a voe skrivet gant Constantius Lyon, war-dro 480. Hennezh a oa keneil da'n eskob Lupus a oa gant Jermen en Enez Vreizh.

E Breizh
Sant Jermen an hini zo enoret en iliz Pleiben, hag a zo kaoz anezhañ en anv al levr E Skeud Tour Bras Sant Jermen gant Yeun ar Gow.
E Plogastell-Sant-Jermen ivez, evel just, e kaver ur chapel Sant Jermen a c'hellfe bezañ bet iliz kentañ ar barrez.

 Levrlennadur 
Constantius of Lyon: The Life of St. Germanus of Auxerre, eds. Thomas Noble and Thomas Head, translators, in: Soldiers of Christ: Saints' Lives from Late Antiquity and the Early Middle Ages, (Pennsylvania State University Press, 1994), pp. 75–106.

 F.R. Hoare, The Western Fathers (New York: Harper Torchbooks, 1965). pàgs. 283-320.
 Article de la Catholic Encyclopedia
 E.G. Bowen, The Dedications of the Celtic Saints in Wales.
 E.A Thompson, Saint Germanus of Auxerre and the End of Roman Britain (Woodbridge, 1984).
 I.N. Wood, The End of Roman Britain: Continental Evidence and Parallels, M. Lapidge & D. Dumville ed. Gildas: New Approaches (Woodbridge, Suffolk ; Dover, New Hampshire, 1984), pàgs. 1 – 25.
 E.A Thompson, Saint Germanus of Auxerre and the End of Roman Britain (Woodbridge, 1984).
 I.N Wood, ‘The End of Roman Britain: Continental Evidence and Parallels’, in M. Lapidge & D. Dumville ed. Gildas: New Approaches (Woodbridge, Suffolk ; Dover, New Hampshire, 1984), pp. 1 – 25.

Liammoù diavaez
Arroudoù eus skrid Constantius Lyon a gont e veajoù da Enez Vreizh

Rummad:Eskibien
Rummad:Sent Manav
Rummad:Sent katolik
Rummad:Istor Galia er Vvet kantved
Rummad:Ganedigezhioù 378
Rummad:Marvioù 448